遊鼓山一首
作者：蘇籀
朝代：宋

paragraphs: 呼船起柁乘潮平，掠窗飄箔疏雨傾。
漱石枕流東道主，櫛風沐雨吾曹行。
百尋懸瀑瀉紳珮，兩邊喬木翔枅甍。
乞漿滿甌牛乳粥，縱酒下筯駝蹄羹。
躋摩頂踵歷蹬術，牽挽葛藟披荆榛。
荒浪攙差復奄靄，巀嶭屭贔仍稜層。
嘷煙嘯雨猨鶴宅，絕山航海樵漁能。
草衣穴處避世士，木食澗飲安禪僧。
芝房雲閣無盡藏，月屏風幌長明燈。
笑看闤闠一蟻垤，揮斥氛祲投蠻藤。
經行石竇解縢屩，飲灌匏杓談淄澠。
莫嗔踏碎蒼苔色，莫嫌汲濁陰井清。
膏肓泉石有鑒裁，騰踔巖崿試股肱。
要識石鼓真面目，立置枕几非繪繒。
風吹楊葉此山下，欲問故老知誰應。
市朝一夢爭奪際，山海蕭散堪伏膺。